CELEX: 52022DC0015
Language: sl
Date: 2022-01-13
Title: Predlog PRIPOROČILO SVETA o mobilnosti mladih prostovoljcev v Evropski uniji

EVROPSKA KOMISIJA
            Bruselj, 13.1.2022
            COM(2022) 15 final
            2022/0006(NLE)
            
            Predlog
            PRIPOROČILO SVETA
            o mobilnosti mladih prostovoljcev v Evropski uniji 
            (Besedilo velja za EGP)
            {SWD(2022) 4 final}
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Evropska unija temelji na solidarnosti med državljani in med državami članicami. Ta univerzalna in skupna vrednota usmerja njene ukrepe ter zagotavlja enotnost, potrebno za reševanje izzivov, s katerimi se družba srečuje danes in s katerimi se bo srečevala jutri – izzivov, ki se jih mladi Evropejci lotevajo z izražanjem solidarnosti v praksi.
            
            
               Pandemija COVID-19 je bolj kot kar koli prej vplivala na izobraževanje, zaposlovanje, socialno vključevanje in duševno zdravje mladih. Prekinila je njihove priložnosti za izobraževanje in zaposlovanje in veliko mladih se spopada z osamljenostjo, tesnobo in depresijo. Hkrati so mladi izkazali medgeneracijsko solidarnost in podporo ter veliko odpornost in prizadevanja pri blaženju vpliva pandemije. 
            
            
               Predsednica Ursula von der Leyen je 15. septembra 2021 v svojem govoru o stanju v Uniji napovedala, da bo Evropska komisija predlagala, da se leto 2022 razglasi za evropsko leto mladih, za „leto, posvečeno hvaležnosti mladim, ki so toliko žrtvovali za druge“. Poudarila je, da „Evropa potrebuje vse svoje mlade“. Komisija je 14. oktobra 2021 predlagala osnutek predloga sklepa Evropskega parlamenta in Sveta o evropskem letu mladih 2022. Eden od ciljev leta je spodbujati priložnosti, ki jih javne politike na EU, nacionalni, regionalni in lokalni ravni ponujajo mladim v podporo njihovemu osebnemu, socialnemu in poklicnemu razvoju.
            
            
               Evropska solidarnostna enota
                  1
                je enotna vstopna točka Unije za priložnosti za prostovoljstvo mladih. Mladim ponuja številne priložnosti, da sodelujejo v solidarnostnih aktivnostih na številnih področjih ter podpirajo nacionalne, regionalne in lokalne akterje pri njihovih prizadevanjih za spopadanje z različnimi izzivi in krizami.
            
            
               Prostovoljstvo znotraj in zunaj Unije pomeni bogato izkušnjo v okviru neformalnega in priložnostnega učenja, poleg tega pa krepi osebni, družbeno-izobraževalni in poklicni razvoj mladih ter njihovo aktivno državljanstvo, državljansko udeležbo in zaposljivost. Iniciativnost mladih je pomembna prednost za družbo in trg dela.
            
            
               Transnacionalno prostovoljstvo po vsej EU vsebuje dodatno razsežnost, in sicer zajema pomoč skupnosti v drugi državi, izboljševanje medkulturnega razumevanja ter učenje in delo v tujem jeziku. Evropski trg dela ceni večjezičnost, večkulturnost in prilagodljivost. 
            
            
               Svet je 20. novembra 2008 sprejel Priporočilo o mobilnosti mladih prostovoljcev v Evropski uniji (v nadaljnjem besedilu: priporočilo Sveta iz leta 2008)
                  2
               . Deset let pozneje je Svet v okviru resolucije, s katero je potrdil strategijo Evropske unije za mlade 2019–2027
                  3
               , Komisijo pozval, naj predlaga posodobitev priporočila Sveta iz leta 2008 o mobilnosti mladih prostovoljcev v Evropski uniji. 
            
            
               V sporočilu o uresničitvi evropskega izobraževalnega prostora do leta 2025
                  4
                je poudarjeno, da „neformalno učenje, kot je prostovoljstvo, pomaga pri pridobivanju življenjskih in poklicnih spretnosti in kompetenc. Te spretnosti in kompetence je treba spodbujati, ceniti in v celoti priznati.“ V njem je poudarjeno tudi, da „za čezmejno mobilnost za prostovoljstvo še vedno obstajajo ovire, kot je priznavanje učnih izidov med delodajalci“. V sporočilu je napovedano, da bodo zagotovljene posodobljene smernice o politiki za odpravo pravnih, finančnih in upravnih ovir, ki še vedno otežujejo čezmejne prostovoljske in solidarnostne aktivnosti mladih. Te posodobljene smernice bodo pripomogle k nadaljnji krepitvi vključujoče narave, kakovosti in priznavanja čezmejnih izkušenj v okviru Evropske solidarnostne enote. 
            
            
               Svet je v svojem novem strateškem okviru za evropsko sodelovanje v izobraževanju in usposabljanju pri uresničevanju evropskega izobraževalnega prostora in širše (2021–2030)
                  5
                v prednostnem področju 1 potrdil, da je „spodbujanje, vrednotenje in priznavanje neformalnega učenja, vključno s prostovoljstvom, ter krepitev vključujoče narave, kakovosti in priznavanja čezmejnih solidarnostnih aktivnosti“ konkretna naloga za ukrepanje. 
            
            
               Komisija v poročilu z dne 14. oktobra 2021 o izvajanju strategije EU za mlade
                  6
                omenja pregled priporočila Sveta iz leta 2008 za nadaljnjo podporo priložnostim za mobilnost in prostovoljstvo. Poudarja, da je pregled ustrezen in pravočasen glede na pandemijo in prednostne naloge, ki jih ta prinaša (varnost in zdravje prostovoljcev, medgeneracijska solidarnost), ter da je treba proučiti tudi nove oblike prostovoljstva, vključno z digitalnim prostovoljstvom ter prostovoljstvom, ki je delno digitalno in delno terensko.
            
            
               Cilj priporočila Sveta iz leta 2008 je bil odpraviti ovire za prostovoljstvo v Evropi z ozaveščanjem, povečanjem zmogljivosti za ponujanje priložnosti za prostovoljstvo, zmanjšanjem ovir za sodelovanje, zlasti za prikrajšane skupine, ter okrepitvijo priznavanja pridobljenih znanj in spretnosti. Svet je v priporočilu pozval Komisijo, naj države članice podpre z ukrepi, kot so vzajemno učenje, zagotavljanje spodbud s programi mobilnosti ter vzpostavitev spletnega portala za usklajevanje potreb po prostovoljstvu in ponudb prostovoljskih aktivnosti. Ukrepi so bili izvedeni in so zdaj pomemben del mladinskih aktivnosti EU. Večina vprašanj, izpostavljenih v priporočilu Sveta iz leta 2008, je še vedno pomembnih in bi jih bilo treba še naprej obravnavati. Vendar bi morala posodobljena različica izkazovati spremembe, ki so se zgodile od leta 2008, vključno z:
            
            
               –razvojem prostovoljstva, zlasti od začetka izvajanja Evropske solidarnostne enote kot glavnega ponudnika transnacionalnih solidarnostnih aktivnosti za mlade na ravni EU, ter novimi nacionalnimi programi prostovoljstva in služb, ki imajo prav tako transnacionalne elemente;
            
            
               –ovirami za mobilnost, povezanimi z nepredvidenimi okoliščinami (kot je pandemija COVID-19), ter potrebo po varovanju in ohranjanju zdravja, varnosti in zaščite prostovoljcev;
            
            
               –večjim priznavanjem, da prostovoljska izkušnja razvija znanja in spretnosti ter kompetence, ki jih potrebuje trg dela. Na voljo so nova orodja za evidentiranje in potrjevanje učnih izidov, ki podpirajo osebni, izobraževalni, socialni, državljanski in poklicni razvoj prostovoljcev in s tem njihovo zaposljivost. O tem je treba ozavestiti tako skupnost prostovoljcev kot delodajalce;
            
            
               –potrebo po vključitvi več mladih z manj priložnostmi v prostovoljsko izkušnjo;
            
            
               –demografskimi spremembami, vključno s staranjem evropskega prebivalstva, kar zagotavlja priložnosti za več medgeneracijske solidarnosti;
            
            
               –nastankom novih trendov v prostovoljstvu, kot sta digitalno prostovoljstvo
                  7
                in „komercialno“ prostovoljstvo
                  8
               ; 
            
         
         
            
               –vse večjim zavedanjem o vplivih na okolje in trajnostni mobilnosti.
            
            
               Po vsej EU še vedno obstajajo številne ovire za transnacionalno prostovoljstvo. Odprava ali zmanjšanje takih ovir je ključnega pomena za zagotavljanje učinkovitega in uspešnega delovanja programa Evropska solidarnostna enota in podobnih nacionalnih programov prostovoljstva po vsej EU. Različni deležniki kot najpomembnejše ovire navajajo:
            
            
               –raznolikost nacionalnih upravnih in regulativnih okvirov, ki urejajo področje prostovoljstva;
            
            
               –pomanjkanje praktičnih informacij na spletu v zvezi z vprašanji, kot so socialno zavarovanje za transnacionalne prostovoljce, pravice prostovoljcev iz socialne varnosti, postopki za pridobitev evropske kartice zdravstvenega zavarovanja itd.
                  9
               ;
            
            
               –slabo zavedanje o vrednosti prostovoljske izkušnje in premajhna izkoriščenost ureditev za potrjevanje znanj in spretnosti, ki jih prostovoljec pridobi s prostovoljstvom;
            
            
               –pomanjkanje priložnosti za prostovoljstvo za mlade z manj priložnostmi; 
            
            
               –občasno nejasna pravila za podpiranje in zaščito prostovoljcev, tudi v času krize, kot je pandemija COVID-19;
            
            
               –pomanjkanje sinergij med EU in nacionalnimi programi, namenjenimi transnacionalnim prostovoljskim aktivnostim.   
            
            
               Cilj predlaganega priporočila Sveta je:
            
            
               –olajšati transnacionalno prostovoljstvo mladih v okviru Evropske solidarnostne enote ali drugih programov na nacionalni ravni; 
            
            
               –predlagati smernice politike za okrepitev vključujoče narave, kakovosti, priznavanja in trajnostne razsežnosti transnacionalnega prostovoljstva mladih;
            
            
               –olajšati dopolnjevanje med programi prostovoljstva v državah članicah in Evropsko solidarnostno enoto ter 
            
            
               –spodbujati vzajemno učenje in mreženje v transnacionalnih prostovoljskih aktivnostih mladih.
            
            
               •Skladnost z veljavnimi predpisi s področja zadevne politike
            
            
               
                  Predlog temelji na več ustreznih mladinskih politikah EU. Strategija EU za mlade določa vlogo EU na področju mladinskih in solidarnostnih aktivnosti. Zajema sodelovanje na področju mladinske politike EU za obdobje 2019–2027 in spodbuja udeležbo mladih v demokratičnem življenju; poleg tega podpira družbeno in državljansko udejstvovanje, prostovoljstvo in udeležbo v solidarnostnih aktivnostih ter si prizadeva vsem mladim zagotoviti sredstva, ki jih potrebujejo za udeležbo v družbi. 
               
               
                  Evropska solidarnostna enota, ki je začela delovati leta 2016, od leta 2018 temelji na lastni uredbi in proračunu
                     10
                  . Zagotavlja enotno vstopno točko za solidarnostne aktivnosti po vsej Evropi, financirane s sredstvi EU, in mladim daje priložnost, da se udeležijo solidarnostnih aktivnosti v svoji državi ali v tujini. Pri novi Evropski solidarnostni enoti za obdobje 2021–2027 je poseben poudarek na vključenosti, kot je navedeno v nedavno sprejetem okviru ukrepov za vključevanje programov Erasmus+ in Evropska solidarnostna enota za obdobje 2021–2027
                     11
                  . Youthpass
                     12
                   je instrument za priznavanje neformalnega in priložnostnega učenja, razvit za mladinske projekte, ki potekajo v okviru evropskih programov za mlade, zlasti Evropske solidarnostne enote. S potrdilom Youthpass je mogoče opredeliti in evidentirati učne izide iz sodelovanja v takih projektih. 
               
               
                  Predlagano priporočilo Sveta bo prispevalo tudi k:
               
            
            
               ·evropskemu letu mladih 2022
                  13
               ;
            
            
               ·evropskemu izobraževalnemu prostoru;
            
            
               ·strategijam EU za enakost in političnim okvirom za vključevanje, namenjenim posebnim diskriminiranim in prikrajšanim skupinam, sprejetim v letih 2020 in 2021: akcijskemu načrtu EU za boj proti rasizmu za obdobje 2020–2025, strateškemu okviru EU za enakost, vključevanje in udeležbo Romov, strategiji za enakost LGBTIQ oseb, akcijskemu načrtu za integracijo in vključevanje ter strategiji o pravicah invalidov
                  14
               .
            
         
         
            
               •Skladnost z drugimi politikami in programi Unije
            
            
               
                  Prostovoljstvo mladih, podprto na ravni EU, je povezano z drugimi za mlade pomembnimi področji politike, kot so izobraževanje in usposabljanje, zaposlovanje, državljanstvo in demokratična udeležba, socialno vključevanje, vključevanje migrantov, varovanje okolja in narave, podnebni ukrepi, ustvarjalnost in kultura ter digitalizacija. Mlade podpira veliko programov in instrumentov EU, zlasti: 
               
            
            
               ·Evropska solidarnostna enota, ki mladim ponuja priložnosti za sodelovanje v solidarnostnih aktivnostih po vsej Evropi in aktivnostih, povezanih s humanitarno pomočjo, po vsem svetu; 
            
            
               ·program Erasmus+, ki mladim in mladinskim delavcem ponuja transnacionalne priložnosti za učno mobilnost in različne aktivnosti udejstvovanja mladih; 
            
            
               ·okrepljeno jamstvo za mlade, ki mlade v štirih mesecih po tem, ko postanejo brezposelni ali se prenehajo formalno izobraževati, podpira s kakovostnimi ponudbami za zaposlitev, nadaljnje izobraževanje, vajeništvo ali pripravništvo, ter 
            
            
               ·okvir za kakovost pripravništev, ki je instrument EU za izboljšanje kakovosti pripravništev in preprečevanje zlorab pripravništva, vključno z nadomeščanjem običajnih začetniških delovnih mest.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlagano priporočilo Sveta je skladno s členoma 165 in 166 Pogodbe o delovanju Evropske unije (PDEU). 
               
               
                  V skladu s členom 165(1) PDEU „Unija prispeva k razvoju kakovostnega izobraževanja s spodbujanjem sodelovanja med državami članicami ter po potrebi s podpiranjem in dopolnjevanjem njihovih dejavnosti, pri čemer v celoti upošteva odgovornost držav članic za vsebino poučevanja in organizacijo izobraževalnih sistemov“. 
               
               
                  V skladu s členom 165(2), peta alineja, PDEU je cilj dejavnosti Unije „spodbujanje razvoja izmenjave mladih ter izmenjave pedagoških in drugih strokovnih delavcev ter spodbujanje sodelovanja mladih v demokratičnem življenju v Evropi“.  
               
               
                  Člen 165(4), druga alineja, PDEU določa, da bo kot prispevek k uresničevanju ciljev iz navedenega člena:
               
            
            
               ·Svet na predlog Komisije sprejel priporočila.
            
            
               
                  V skladu s členom 166(1) PDEU Unija izvaja politiko poklicnega usposabljanja, ki podpira in dopolnjuje dejavnost držav članic, pri čemer v celoti upošteva njihovo odgovornost za vsebino in organizacijo poklicnega usposabljanja. 
               
               
                  V skladu s členom 166(2), tretja alineja, PDEU je cilj dejavnosti Unije olajševanje dostopa do poklicnega usposabljanja ter spodbujanje mobilnosti izobraževalcev in udeležencev usposabljanja, zlasti mladih.
               
               
                  Člen 166, zadnji del odstavka 4, PDEU določa, da Evropski parlament in Svet na predlog Komisije sprejmeta priporočila.
               
               
                  Pobuda ne predlaga nobene razširitve pristojnosti EU za sprejemanje predpisov ali zavezujočih zavez držav članic. Države članice se bodo v skladu s svojimi nacionalnimi okoliščinami odločile, kako bodo izvedle to priporočilo Sveta.
               
            
            
               •Subsidiarnost (za neizključno pristojnost) 
            
            
               
                  Ta predlog je v skladu z načelom subsidiarnosti, kot je določeno v členu 5(3) Pogodbe o Evropski uniji (PEU). 
               
               
                  Dokazi kažejo, da ciljev predlaganega ukrepa ni mogoče zadovoljivo uresničiti z ukrepanjem držav članic. Razlog za to je evropska razsežnost predlaganega ukrepa, katerega posebni namen je odprava ovir za transnacionalno prostovoljstvo mladih v Evropi ter krepitev učinka Evropske solidarnostne enote in učinka drugih transnacionalnih programov prostovoljstva.
               
            
         
         
            
               
                  V skladu z načelom subsidiarnosti so v predlogu začrtani nadaljnji koraki za krepitev transnacionalnega prostovoljstva mladih v Uniji ter predlagana priporočila v ta namen.
               
            
            
               •
                     Sorazmernost
            
            
               
                  Ta predlog je v skladu z načelom sorazmernosti, kot je določeno v členu 5(4) PEU.
               
               
                  Vsebina in oblika predlaganega priporočila ne presegata tega, kar je potrebno za dosego njegovih ciljev. Zaveze, ki jih bodo sprejele države članice, so prostovoljne in vsaka država članica se lahko svobodno odloči glede pristopa, ki ga bo izbrala. Predlagano priporočilo upošteva raznolikost oblik prostovoljskih aktivnosti mladih v Evropski uniji.
               
            
            
               •Izbira instrumenta
            
            
               
                  Kot prispevek k doseganju ciljev iz členov 165 in 166 PDEU ta pogodba določa, da Svet na predlog Komisije sprejme priporočila. 
               
               
                  Priporočilo Sveta je ustrezen instrument na področju mladih, saj ima Unija na tem področju podporno odgovornost, ter je instrument, ki se pogosto uporablja za evropske ukrepe na tem področju. Kot pravni instrument izraža zavezanost držav članic k predstavljenim ukrepom in zagotavlja tehtnejšo politično podlago za sodelovanje na tem področju, hkrati pa v celoti spoštuje avtoriteto držav članic na področju izobraževanja in mladih. Komisija predlaga nadomestitev priporočila Sveta z dne 20. novembra 2008 o mobilnosti mladih prostovoljcev v Evropski uniji s tem priporočilom.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Strategija EU za mlade in priporočilo Sveta iz leta 2008 sta bila ocenjena v letih 2015 in 2016
                     15
                  . V oceni je bilo sklenjeno, da je priporočilo obravnavalo nekaj zelo relevantnih in stalnih vprašanj v zvezi s transnacionalnim prostovoljstvom ter ovirami zanj, vendar bi lahko bilo bolj ambiciozno in bolje povezano s sedanjimi instrumenti financiranja EU. 
               
               
                  V času izvajanja ocene je bila potreba po boljšem priznavanju prostovoljske izkušnje še vedno aktualno vprašanje, čeprav je priporočilo prispevalo k večji popularnosti in priznavanju potrdil Youthpass in priložnosti, ki jih zagotavlja spletna platforma Europass. Vključitev oseb iz prikrajšanih okolij, vključno z vlogami za izdajo vizuma in odnosom do migrantov, je bila leta 2015 opredeljena kot pereče vprašanje. Druge opredeljene potrebe so vključevale boljše zagotavljanje kakovosti projektov prostovoljstva, stabilno financiranje, priložnosti za krepitev zmogljivosti za organizacije in digitalizacijo prostovoljstva. Države članice in mladinske organizacije so se le medlo odzvale na krepitev priložnosti z lastnimi sredstvi (poleg takratne evropske prostovoljske službe programa Erasmus+). Sčasoma so se države članice prednostno posvetile boju proti zelo visoki stopnji brezposelnosti mladih, ki je bila posledica finančne krize, pri čemer je bilo prepoznano, da lahko pomaga tudi več priložnosti za prostovoljstvo.
               
            
            
               •Posvetovanja z deležniki
            
            
               
                  Ocena priporočila iz leta 2008 in strategije EU za mlade je leta 2016 vključevala ankete med deležniki in javno posvetovanje
                     16
                  . O prostovoljstvu so potekale razprave med „letom poslušanja“, ki je potekalo pred prenovo strategije EU za mlade. Študija o ovirah za solidarnostne aktivnosti
                     17
                   je vključevala ciljne skupine in ankete med mladinskimi organizacijami in organizacijami, ki se ukvarjajo s solidarnostnimi aktivnostmi, iz vse Evrope; ankete so bile izvedene oktobra 2019 (odgovorilo je približno 700 NVO). Spomladi leta 2021 je potekalo javno posvetovanje
                     18
                  .
               
            
            
               •Zbiranje in uporaba strokovnih mnenj
            
            
               
                  Študija o odpravi ovir za čezmejne solidarnostne aktivnosti, ki jo je izvedla skupina PPMI
                     19
                  , je potekala med junijem 2019 in januarjem 2020. Priporočila študije so bila sporočena strokovni skupini
                     20
                  , sestavljeni iz predstavnikov držav članic in glavnih organizacij deležnikov. Strokovna skupina je oblikovala dokazno podlago za pregled s primeri in izkušnjami iz upravnih praks ter povratnimi informacijami mladinskih in prostovoljskih organizacij
                     21
                  .
               
            
            
               •Ocena učinka
            
            
               
                  Ker so predlagane aktivnosti dopolnjevale pobude držav članic in so bile prostovoljne ter glede na obseg pričakovanih učinkov ocena učinka ni bila izvedena.
               
            
            
               •Primernost in poenostavitev ureditve
            
            
               
                  Ni relevantno.
               
            
            
               •Temeljne pravice
            
         
         
            
               
                  Predlagano priporočilo Sveta spoštuje temeljne pravice in upošteva načela, priznana z Listino Evropske unije o temeljnih pravicah
                     22
                  , ki priznava, da je solidarnost ena od univerzalnih vrednot, na katerih temelji EU. Predlog zlasti v celoti upošteva:
               
            
            
               ·člen 8 (pravica do varstva osebnih podatkov), 
            
            
               ·člen 14 (pravica do izobraževanja), 
            
            
               ·člen 15 (svoboda izbire poklica in pravica do dela), 
            
            
               ·člen 21 (prepoved diskriminacije), 
            
            
               ·člen 26 (vključenost invalidov), 
            
            
               ·člen 31 (pošteni in pravični delovni pogoji) in 
            
            
               ·člen 32 (prepoved dela otrok in varstvo mladih pri delu) Listine.
            
            
               4.PRORAČUNSKE POSLEDICE
            
            
               
                  Za to pobudo ne bodo potrebna dodatna sredstva iz proračuna EU.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  V podporo izvajanju bi morale države članice napredek vključiti v redne posodobitve v okviru strategije EU za mlade, zlasti kot del planerjev prihodnjih nacionalnih dejavnosti (FNAP). Komisija predlaga, da bo poročala o uporabi priporočila Sveta v okviru prizadevanj za izvajanje strategije EU za mlade ter strateškega okvira za evropsko sodelovanje v izobraževanju in usposabljanju pri uresničevanju evropskega izobraževalnega prostora in širše. 
               
            
            
               •Opis priporočila in delovnega dokumenta služb Komisije
            
            
               
                  Osnutek priporočila predlaga usmeritve in ukrepe, ki jih lahko države članice izvedejo za nadaljnje spodbujanje transnacionalnega prostovoljstva mladih v Evropi. Določa zavezo Evropske komisije za dopolnjevanje in podpiranje ukrepov držav članic na tem področju. V spremnem delovnem dokumentu služb Komisije je opisan širok nabor dokazov, ki podpirajo predlagano priporočilo.
               
            
            
               2022/0006 (NLE)
            
            
               Predlog
            
            
               PRIPOROČILO SVETA
            
            
               o mobilnosti mladih prostovoljcev v Evropski uniji 
                  
               
            
               (Besedilo velja za EGP)
            
         
         
            
               SVET EVROPSKE UNIJE –
            
            
               ob upoštevanju Pogodbe o delovanju Evropske unije ter zlasti člena 165(4) in člena 166(4) Pogodbe, 
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Predsednica von der Leyen je 15. septembra 2021 v svojem govoru o stanju v Uniji
                  23
                napovedala, da bo Evropska komisija predlagala, da se leto 2022 razglasi za evropsko leto mladih, za „leto, posvečeno hvaležnosti mladim, ki so toliko žrtvovali za druge“. Evropsko leto mladih je med drugim posvečeno spodbujanju priložnosti za mlade, ki izhajajo iz javnih politik na ravni EU ter nacionalni, regionalni in lokalni ravni, da bi se podprl njihov osebni, socialni in poklicni razvoj v zelenem, digitalnem in vključujočem svetu.
            
            
               (2)Kot je poudarjeno v resoluciji Evropskega parlamenta o vplivu COVID-19 na mlade in šport (2020/2864(RSP))
                  24
               , so bile solidarnostne dejavnosti osredotočene na mlade, da bi se odzvali na potrebe njihovih skupnosti glede na pandemijo COVID-19, in sicer od vodenja kampanj za ozaveščanje do dela v prvi bojni vrsti v okviru Evropske solidarnostne enote in drugih pobud za prostovoljstvo.
            
            
               (3)Mladi s prostovoljskimi dejavnostmi v Evropski solidarnostni enoti in drugih programih konkretno izvajajo preambulo Pogodbe o Evropski uniji (PEU), ki poudarja željo podpisnikov poglobiti solidarnost med narodi Evrope, in člen 2 PEU, ki solidarnost omenja kot eno od vrednot, ki so skupne državam članicam.
            
            
               (4)Izkušnje z evropsko prostovoljsko službo (1996–2018) in Evropsko solidarnostno enoto so sicer uspešne, a kažejo, da je treba dodatno spodbuditi transnacionalno prostovoljstvo. Zato je Svet pozval k pregledu Priporočila Sveta z dne 20. novembra 2008 o mobilnosti mladih prostovoljcev v Evropski uniji (v nadaljnjem besedilu: priporočilo Sveta iz leta 2008), da bi se okrepil potencial evropskih programov za mlade pri nagovarjanju mladih in prispevanju h graditvi skupnosti
                  25
               . To je zlasti poudarjeno v Prilogi 4 o delovnemu načrtu za strategijo EU za mlade 2019–2021. Poleg tega je Komisija v poročilu o izvajanju strategije EU za mlade z dne 14. septembra 2021
                  26
                omenila pregled priporočila Sveta iz leta 2008.
            
            
               (5)Večina vprašanj, izpostavljenih v priporočilu Sveta iz leta 2008, je še vedno ključnih in so bila ohranjena tudi v tem priporočilu. Posodobitev priporočila Sveta iz leta 2008 je zaradi več razvojnih dogodkov od leta 2008 postala nujna. Eden od pomembnih razvojnih dogodkov je začetek izvajanja Evropske solidarnostne enote leta 2016 in oblikovanje novih nacionalnih programov prostovoljstva, tudi s transnacionalnimi elementi, ki mladim včasih ponujajo zelo podobne priložnosti. V strategiji Evropske unije za mlade 2019–2027
                  27
                so države članice in Komisija pozvane, naj si v okviru svojih pristojnosti prizadevajo za dopolnjevanje in sinergije med instrumenti financiranja EU ter nacionalnimi, regionalnimi in lokalnimi programi. 
            
            
               (6)V oceni strategije EU za mlade in priporočila Sveta iz leta 2008
                  28
                je bilo ugotovljeno, da je bila leta 2015 potreba po vključitvi oseb iz prikrajšanih okolij bolj pereče vprašanje kot leta 2008. Druge potrebe, ki so bile opredeljene v priporočilu iz leta 2008, ne pa tudi obravnavane, so vključevale zagotavljanje kakovosti projektov prostovoljstva, priložnosti za krepitev zmogljivosti za organizacije in boljše spremljanje izvajanja Priporočila. Strokovna skupina je podala nadaljnja politična priporočila
                  29
               , ki so zajemala tudi izmenjavo znanja in mreženje, dostop do prostovoljstva, upravne ovire, ozaveščenost, priznavanje, digitalno prostovoljstvo in okoljski okvir, ki so bili podlaga za predlagano priporočilo.
            
            
               (7)Od leta 2008 so bile posledice kriz, na primer tistih, ki so ustvarile motnje za transnacionalno fizično mobilnost prostovoljcev, velike. Pandemija COVID-19 je pokazala, kako pomembno je ves čas zagotavljati zdravje, varnost in zaščito vseh udeležencev, kar vključuje sprejetje določb za upravljanje potencialnega vpliva nepredvidenih okoliščin. Poleg tega se je pojem „transnacionalnega prostovoljstva“ v praksi dolgo nanašal izključno na aktivnosti, ki vključujejo fizično mobilnost prostovoljcev. Vendar pa so se zaradi tehnološkega napredka in pandemije COVID-19 pojavili novi trendi v prostovoljstvu. Digitalno prostovoljstvo se je izkazalo kot možnost za dopolnitev „standardnega“ prostovoljstva, povezanega s fizično mobilnostjo, lahko pa bi celo postalo ločena alternativna oblika prostovoljstva, zlasti za mlade, ki ne morejo fizično potovati. Prav tako se je jasno pokazal pomen medgeneracijske razsežnosti prostovoljstva pri obravnavi demografskih izzivov naše družbe. Skrb za okolje in podnebne spremembe so na vrhu politične agende EU, kar se mora odražati v dejavnostih, ki vključujejo transnacionalno aktivnost.
            
            
               (8)V sporočilu o uresničitvi evropskega izobraževalnega prostora do leta 2025
                  30
                je poudarjeno, kako pomembni so vključujoča narava, kakovost in priznavanje čezmejnih izkušenj v okviru Evropske solidarnostne enote. Zagotovila o kakovosti razpoložljivih priložnosti in zagotavljanju ustrezne podpore udeležencem v vsaki fazi njihove prostovoljske izkušnje so osnovni pogoj za to, da prostovoljske aktivnosti koristijo tako skupnostim kot tudi mladim prostovoljcem. 
            
            
               (9)Ena od prvih težav, s katero se srečajo mladi, ki jih zanima transnacionalna prostovoljska izkušnja, je povezana z dostopom do uporabniku prijaznih informacij o njihovem statusu in pravicah prostovoljcev na namenskem nacionalnem spletišču, da bi lahko transnacionalno prostovoljsko aktivnost začeli v celoti seznanjeni s tem, kakšen je njen učinek na njihove pravice in upravičenosti na področju socialne varnosti v državi članici gostiteljici in tudi v državi članici njihovega običajnega prebivališča
                  31
               . V skladu z Uredbo (EU) 2018/1724 Evropskega parlamenta in Sveta z dne 2. oktobra 2018 o vzpostavitvi enotnega digitalnega portala za zagotavljanje dostopa do informacij, do postopkov ter do storitev za pomoč in reševanje težav morajo Komisija in države članice državljanom EU že zdaj zagotavljati uporabniku prijazne spletne informacije o pravicah, obveznostih in pravilih, ki jih določata pravo Unije in nacionalno pravo, na področju prostovoljstva v drugi državi članici
                  32
               . 
            
            
               (10)Veliko težav, povezanih s transnacionalno mobilnostjo, ni mogoče rešiti na nacionalni ravni, saj aktivnosti vključujejo tako države članice, ki pošiljajo prostovoljce, kot tiste, ki jih gostijo. Okvirni pogoji, na primer v zvezi s socialnim zavarovanjem, se lahko med državami članicami razlikujejo in lahko predstavljajo pomembne ovire za čezmejno mobilnost. Svet je v priporočilu iz leta 2008 že pozval k proučitvi „ustreznih določb socialne zaščite prek ustreznih obstoječih forumov EU, da bi v celoti izkoristili vse možnosti skladno z zakonodajo EU in nacionalnimi zakonodajami“. 
            
            
               (11)V Sporočilu Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o akcijskem načrtu za integracijo in vključevanje za obdobje 2021–2027
                  33
                je priznana vloga prostovoljstva pri integraciji in vključevanju oseb z manj priložnostmi. Za marsikoga lahko prostovoljske aktivnosti pomenijo najbolj dostopno možnost za udejstvovanje v čezmejni mobilnosti. Državljani tretjih držav se lahko pri čezmejnem prostovoljstvu srečujejo z upravnimi in praktičnimi ovirami, če morajo za opravljanje prostovoljskega dela v drugi državi članici zaprositi za vizum za dolgoročno bivanje ali za dovoljenje za prebivanje.  
            
            
               (12)Prostovoljska izkušnja prostovoljcem zagotavlja učne izide, ki povečajo njihovo zaposljivost. Obstajajo nacionalni in EU okviri (tj. Youthpass
                  34
                in Europass
                  35
               ), ki podpirajo opredelitev, evidentiranje in potrjevanje učnih izidov iz prostovoljskih aktivnosti. Svet je v svojem priporočilu z dne 20. decembra 2012 o potrjevanju neformalnega in priložnostnega učenja
                  36
                delodajalce, mlade in organizacije civilne družbe pozval, naj spodbujajo in lajšajo opredeljevanje in dokumentiranje učnih izidov, pridobljenih pri delu ali prostovoljskih aktivnostih. V oceni
                  37
                priporočila Sveta iz leta 2012 so bila opredeljena področja, kjer je potrebno nadaljnje ukrepanje, da bi se dosegli cilji iz priporočila Sveta iz leta 2012 ter bi se ljudem omogočil dostop do več in boljših možnosti za potrjevanje, kar jim bo omogočilo dostop do nadaljnjega učenja ter dobro izkoriščanje znanj in spretnosti v evropski družbi in na trgu dela. Sklep o Europassu z dne 16. aprila 2018 med ciljne skupine uvršča tudi prostovoljce.
            
            
               (13)Zaradi novega razvoja od leta 2008, dokazov o ovirah za transnacionalno prostovoljstvo in političnih priporočil strokovne skupine v zvezi s spodbujanjem mobilnosti mladih prostovoljcev je potrebno novo priporočilo Sveta o prostovoljstvu, da se olajša in izboljša kakovost transnacionalnega prostovoljstva mladih ter spodbujajo vzajemno učenje, mreženje in sinergije med programi prostovoljstva v državah članicah in Evropsko solidarnostno enoto.
            
            
               (14)To priporočilo v celoti spoštuje načeli subsidiarnosti in sorazmernosti –
            
            
               PRIZNAVA NASLEDNJE:
            
            
               1.Za namene tega priporočila se uporablja enaka opredelitev pojma „prostovoljstvo“ kot v Uredbi (EU) 2021/888 Evropskega parlamenta in Sveta z dne 20. maja 2021 o vzpostavitvi programa Evropska solidarnostna enota, namreč da je to solidarnostna aktivnost, ki se opravlja v obdobju do 12 mesecev in se opravlja kot neplačana
                  38
                prostovoljska aktivnost, ki prispeva k doseganju skupne koristi. Kadar transnacionalni programi, ki obstajajo v državah članicah, predvidevajo solidarnostne aktivnosti, ki presegajo 12 mesecev, sicer pa ustrezajo opredelitvi prostovoljstva, se te aktivnosti za namene tega priporočila obravnavajo kot prostovoljstvo in se zato vključijo v njegovo področje uporabe.
            
         
         
            
               2.Prostovoljstvo mladih v skladu s tem priporočilom zajema prostovoljstvo državljanov EU ali državljanov tretjih držav po vsej EU, ki prebivajo v eni državi članici in se preselijo v drugo državo članico, da bi opravljali prostovoljsko delo v okviru Evropske solidarnostne enote ali katerega koli nacionalnega programa čezmejnega prostovoljstva v državah članicah. Ukrepi, ki jih sprejmejo države članice in Komisija v odziv na to priporočilo, bi morali, kolikor je mogoče, upoštevati tudi prostovoljske aktivnosti med državami članicami in tretjimi državami. Prostovoljske aktivnosti ne bi smele negativno vplivati na potencialna ali obstoječa plačana delovna mesta ali šteti kot nadomestilo zanje. Pojmi „mladina“, „mladinski“, „mladi“ in „mlad“ zajemajo starost med 18 in 30 let.
            
            
               3.Mladi z manj priložnostmi pomeni mlade, ki se srečujejo z ovirami, ki jim iz gospodarskih, socialnih, kulturnih, geografskih ali zdravstvenih razlogov, zaradi njihovega migrantskega ozadja ali razlogov, kot so invalidnost ali učne težave, ali iz katerih koli drugih razlogov, vključno z razlogi, ki lahko povzročijo diskriminacijo iz člena 12 Listine Evropske unije o temeljnih pravicah, preprečujejo dejanski dostop do priložnosti
                  39
               ;
            
            
            
               PRIPOROČA, DA DRŽAVE ČLANICE:
            
            
               še naprej spodbujajo transnacionalno prostovoljstvo v Evropi in širše, pri čemer ustrezno upoštevajo nacionalne okvire in zakonodajo na področju prostovoljskih aktivnosti ter splošne nacionalne prednostne naloge držav članic, obstoječe lokalne priložnosti in ureditve javne porabe.  
            
            
               V ta namen spodbujajo razvoj naslednjih usmeritev: 
            
            
               1.razmislijo o ukrepih, ki prispevajo k razvoju ustreznih in jasnih zakonodajnih in izvedbenih okvirov za zdravje, varnost in zaščito udeležencev transnacionalnih prostovoljskih aktivnosti, in sicer z: 
            
            
               (a)zagotavljanjem, da imajo organizatorji, vključeni v izvajanje prostovoljskih aktivnosti, vzpostavljene jasne in zanesljive postopke za pomoč prostovoljcem in njihovo oskrbo v primeru kriz, izrednih razmer in drugih nepredvidenih okoliščin;
            
            
               (b)zagotavljanjem, da imajo vsi prostovoljci ustrezno in neprekinjeno socialno zavarovanje (tudi s pripravo možnosti zavarovanja za posebne skupine prostovoljcev, npr. mlade invalide, v tesnem sodelovanju s ponudniki zavarovanja);
            
            
               (c)dodatno proučitvijo ustreznih določb o socialnem varstvu prek ustreznih obstoječih forumov EU, da bi se v celoti izkoristile vse možnosti v skladu z zakonodajo EU in nacionalnimi zakonodajami;
            
            
               2.zagotovijo informacije in ozaveščajo o pravicah prostovoljcev, kot je določeno v posebnem, zgoraj navedenem okviru, zlasti:
            
            
               (a)oblikujejo praktične in celovite informacije za prostovoljce v zvezi z nacionalnimi pravnimi in upravnimi predpisi, ki urejajo prostovoljstvo, ter v zvezi s tem, kakšen učinek ima prostovoljstvo v drugi državi članici na obstoječe in prihodnje pravice in upravičenosti na področju socialne varnosti
                  40
                za prostovoljca (za prihajajoče in odhajajoče prostovoljce EU), ki so na voljo na namenskem nacionalnem spletišču, dostopnem tudi za invalidne osebe; 
            
            
               (b)spodbujajo organizatorje obstoječih nacionalnih programov čezmejnega prostovoljstva, naj usmerjajo na ustrezna nacionalna in evropska spletišča
                  41
               , ki prostovoljce obveščajo o njihovih pravicah in obveznostih ter pravilih, ki veljajo za prostovoljstvo v drugi državi članici; 
            
            
               3.izboljšajo kakovost priložnosti za prostovoljstvo, tako da organizatorje prostovoljskih aktivnosti v okviru nacionalnih programov podpirajo pri njihovih prizadevanjih za krepitev zmogljivosti. To je mogoče doseči zlasti s:
            
            
               (a)spodbujanjem organizatorjev v državah članicah pošiljateljicah in gostiteljicah, naj sodelujejo, tudi z zagotavljanjem zadostnih informacij o prostovoljski aktivnosti, njenih organizatorjih in prostovoljcu, da se obema stranema omogočita informirana odločitev o vzdržnosti aktivnosti in izpolnjevanje vseh pravnih zahtev;
            
            
               (b)spodbujanjem organizatorjev prostovoljskih aktivnosti, tudi tistih, ki prostovoljske aktivnosti organizirajo na komercialni podlagi
                  42
               , da dajo poudarek na kakovost, med drugim tako, da pri organizaciji prostovoljskih aktivnosti analizirajo, ali te podpirajo opredeljive potrebe in vodijo do koristih rezultatov v lokalnih skupnostih; 
            
            
               (c)spodbujanjem organizatorjev transnacionalnih prostovoljskih aktivnosti, naj dajo ustrezen poudarek na učno razsežnost prostovoljskih aktivnosti, vključno z učenjem jezika v transnacionalnem prostovoljstvu;
            
            
               (d)podpiranjem organizatorjev prostovoljskih aktivnosti pri bolj sistematični in splošnejši uporabi obstoječih nacionalnih ali EU okvirov (tj. Youthpass in Europass) za podporo opredelitvi, evidentiranju in potrjevanju učnih izidov prostovoljskih aktivnosti; 
            
            
               (e)priznavanjem mladinskega dela kot enega glavnih orodij za kakovosten razvoj prostovoljskih aktivnosti v EU, ki prispeva k izvajanju evropske agende za mladinsko delo
                  43
               ;
            
            
               (f)podpiranjem usposabljanja mladinskih delavcev ter priznavanjem njihove ključne vloge pri spremljanju in usmerjanju mladih prostovoljcev skozi visokokakovostno prostovoljsko izkušnjo;
            
         
         
            
               (g)spodbujanjem organizatorjev transnacionalnih prostovoljskih aktivnosti, naj zaprosijo za znak kakovosti Evropske solidarnostne enote; 
            
            
               (h)pripravo in spodbujanjem splošnih standardov kakovosti za prostovoljstvo, hkrati pa črpanjem navdiha iz celovitega sistema ukrepov za kakovost, podporo, vključevanje in potrjevanje iz Uredbe (EU) 2021/888
                  44
               , kjer je to v nacionalnem kontekstu izvedljivo;
            
            
               (i)sprejetjem ukrepov za zagotovitev, da prostovoljske aktivnosti ne povzročijo nadomeščanja delovnih mest;
            
            
               4.zagotovijo, da je dostop do transnacionalnih prostovoljskih aktivnosti realna priložnost za vse mlade, tudi tiste z manj priložnostmi, med drugim s:
            
            
               (a)podpiranjem vzpostavitve in/ali delovanja nacionalnih portalov ter regionalnih in lokalnih struktur, ki bodo zagotavljale informacije in smernice v zvezi z obstoječimi priložnostmi za prostovoljstvo, v oblikah, dostopnih za invalidne osebe, mlade potencialne prostovoljce, vključno z mladimi z manj priložnostmi, organizacije civilne družbe / solidarnostne organizacije ter druge deležnike na tem področju. Te strukture lahko vključujejo mreže nekdanjih udeležencev in lokalne mladinske delavce, ki bi lahko opolnomočili in podpirali potencialne kandidate za prostovoljstvo ter, kjer je primerno, sodelovali z nacionalnimi agencijami, ki izvajajo Evropsko solidarnostno enoto;
            
            
               (b)olajšanjem dostopa do transnacionalnih prostovoljskih izkušenj za mlade z manj priložnostmi s spodbujanjem ciljnega obveščanja in navezovanja stikov s strani ustreznih organizacij in mrež
                  45
               , vključno z ozaveščanjem o tem, kako pomembne so medkulturne kompetence in učenje jezika kot izhodišče za transnacionalno mobilnost;
            
            
               (c)spodbujanjem organizatorjev prostovoljskih aktivnosti, naj podpirajo socialno vključevanje, zlasti vključevanje mladih z manj priložnostmi, tudi z zagotavljanjem razumne in ustrezne namestitve ter zagotavljanjem dostopnosti za invalidne osebe;
            
            
               (d)podpiranjem ustreznih organizacij in mrež pri spodbujanju kratkoročnih prostovoljskih aktivnosti, delnega prostovoljstva in lokalnih prostovoljskih aktivnosti kot možnega prvega koraka k udeležbi v transnacionalnih aktivnostih ter zagotavljanjem dodatne ciljne podpore za razvoj priložnosti za prostovoljstvo, namenjenih mladim, ki iz različnih razlogov ne morejo sodelovati v fizični transnacionalni mobilnosti, zlasti z omogočanjem digitalnega ali kombiniranega prostovoljstva;
            
            
               (e)podpiranjem organizatorjev prostovoljskih aktivnosti pri razvoju vidikov vključevanja mladih z manj priložnostmi za njihove projekte
                  46
               , med drugim z omogočanjem stikov s strokovnjaki iz služb, odgovornih za spodbujanje socialnega vključevanja, ki bi jim lahko pomagali in jih usposabljali;
            
            
               (f)zagotavljanjem ciljne podpore za razvoj prostovoljskih aktivnosti, zlasti s spodbujanjem vključevanja, enakosti in opolnomočenja prikrajšanih skupin ali skupin, ki jim grozi diskriminacija, ter spodbujanjem mladih prostovoljcev iz takih skupnosti, da sodelujejo pri prostovoljskih aktivnostih in delujejo kot vzorniki v lastni skupnosti;
            
            
               (g)nadaljnjim spodbujanjem obstoječih transnacionalnih orodij, ki lahko pripomorejo k mobilnosti mladih, kot so kartice mobilnosti, in spodbujanje njihove uporabe pri vseh transnacionalnih prostovoljskih aktivnostih
                  47
               ;
            
            
               (h)reševanjem, kadar je to mogoče in brez poseganja v schengenski pravni red ter pravo Unije o vstopu in prebivanju državljanov tretjih držav, upravnih in praktičnih težav, ki otežujejo pridobivanje vizumov za dolgoročno bivanje in/ali dovoljenj za prebivanje za državljane tretjih držav za namen prostovoljskega dela;
            
            
               5.izboljšajo ozaveščenost o koristih transnacionalnih prostovoljskih aktivnosti z obveščanjem, smernicami in navezovanjem stikov. Posebej so pozorne na enakovredno doseganje mladih z manj priložnostmi. To vključuje spodbujanje naslednjega:
            
            
               (a)da prostovoljske aktivnosti mladim omogočajo, da konkretno prispevajo k reševanju družbenih izzivov;
            
            
               (b)da prostovoljska izkušnja izboljša osebni, izobraževalni, socialni, državljanski in poklicni razvoj mladih ter jim pomaga pri razvoju znanj in spretnosti ter kompetenc, ki jih trg dela potrebuje in ceni;
            
            
               (c)da obstajajo okviri v podporo opredelitvi, evidentiranju in potrjevanju učnih izidov prostovoljskih aktivnosti (vključno z Youthpass in Europass), zlasti z ukrepanjem, ki zajema nacionalne deležnike na področju izobraževanja, usposabljanja, zaposlovanja, socialnih služb in mladine;
            
            
               6.podpirajo in spodbujajo aktivnosti za krepitev skupnosti, povezane s prostovoljstvom. To vključuje:
            
            
               (a)spodbujanje delovanja mrež prostovoljcev, ki so dejavne v okviru obstoječih nacionalnih programov, zlasti tistih, ki imajo dolgoročno vizijo, torej ki niso povezane ali omejene s trajanjem posameznih projektov;
            
            
               (b)spodbujanje obstoječih evropskih mrež, povezanih s prostovoljstvom, zlasti evropske solidarnostne mreže in mreže Evrovrstniki (EuroPeers), ter drugih virov in platform, dostopnih prek portala Evropske solidarnostne enote in evropskega mladinskega portala;
            
            
               (c)spodbujanje nekdanjih prostovoljcev, naj delijo svoje izkušnje prek mladinskih mrež, izobraževalnih ustanov in delavnic v vlogi ambasadorjev ali članov mrež ter naj usposabljajo sedanje ali bodoče prostovoljce;
            
         
         
            
               (d)spodbujanje organizatorjev prostovoljskih aktivnosti, naj podpirajo prostovoljce pri vključevanju v gostiteljsko skupnost med aktivnostjo in pri nadaljevanju prostovoljskih aktivnosti po vrnitvi domov, s posebnim poudarkom na spremljanju mladih z manj priložnostmi;
            
            
               7.raziščejo nove trende ter alternativne razsežnosti in oblike prostovoljstva, vključno s: 
            
            
               (a)spodbujanjem in preskušanjem oblik digitalnega prostovoljstva ter zbiranjem dokazov o njem, tudi v transnacionalnem kontekstu, za dopolnitev fizične mobilnosti ali kot samostojna oblika prostovoljskih aktivnosti. To je lahko še zlasti pomembno za izboljšanje dostopa do prostovoljstva za mlade z manj priložnostmi;
            
            
               (b)priznavanjem vrednosti medgeneracijskega prostovoljstva in njegovim spodbujanjem kot dragocenega prispevka k izzivom, s katerimi se srečuje starajoča se družba, ter kot načina, kako mlade vključiti v medgeneracijski dialog, kako spodbujati prenos znanja med generacijami in kako izboljšati socialno kohezijo;
            
            
               8.ustvarijo sinergije, dopolnjevanje in neprekinjenost med programi prostovoljstva in pobudami zanj na evropski ravni ter tistimi v posameznih državah članicah (na različnih ravneh). To na primer vključuje:
            
            
               (a)izmenjavo informacij med državami članicami o obstoječih programih prostovoljstva, vključno z nacionalnimi programi državljanske službe, če obstajajo, ter posredovanje takih informacij Evropski komisiji za olajšanje objav na evropskem mladinskem portalu in na Youth Wiki ter za razvoj najboljših praks;
            
            
               (b)razmislek o ukrepih, ki bi spodbujali in podpirali prenos najboljših praks iz drugih programov prostovoljstva;
            
            
               9.podpirajo prostovoljske aktivnosti, ki smiselno prispevajo k reševanju s podnebjem in okoljem povezanih izzivov, in sicer s:
            
            
               (a)spodbujanjem vključevanja zelenih praks v vse projekte in aktivnosti prostovoljstva ter spodbujanjem okoljsko trajnostnega in odgovornega ravnanja udeležencev in sodelujočih organizacij; 
            
            
               (b)spodbujanjem zmanjšanja okoljskega odtisa prostovoljskih aktivnosti, na primer z zmanjševanjem količine odpadkov, recikliranjem in uporabo trajnostnih prevoznih sredstev;
            
            
               (c)spodbujanjem razvoja prostovoljskih aktivnosti, ki obravnavajo varstvo okolja, trajnostnost, podnebne cilje ter preprečevanje nesreč in odprava njihovih posledic;
            
            
               10.informacije o napredku pri izvajanju tega priporočila vključijo v redne posodobitve v okviru strategije EU za mlade, zlasti kot del planerjev prihodnjih nacionalnih dejavnosti (FNAP);
            
            
            
               POZIVA KOMISIJO, NAJ:
            
            
               1.podpira države članice pri izvajanju tega priporočila z mehanizmi in orodji za sodelovanje strategije EU za mlade in programov EU za mlade, zlasti Evropske solidarnostne enote;
            
            
               2.olajša vzajemno učenje ter izmenjave med državami članicami in vsemi ustreznimi deležniki na različnih ravneh z dejavnostmi, kot so vrstniško učenje in vrstniško svetovanje, strokovne skupine, mreženje in druge strukture sodelovanja, vključno s poudarkom na sinergijah ter dopolnjevanju med programi EU in programi na nacionalni ravni, tudi nacionalnimi programi državljanske službe, če obstajajo. V ta namen naj uporabi obstoječe platforme, kot sta Youth Wiki in evropski mladinski portal, kjer si lahko države članice in nevladne organizacije (NVO) na različnih ravneh izmenjujejo vire in znanje;
            
            
               3.razišče nove trende in oblike prostovoljstva, in sicer z zbiranjem dokazov, razvojem najboljših praks ter pripravo smernic in priročnikov, zlasti glede digitalnega ali kombiniranega in medgeneracijskega prostovoljstva;
            
            
               4.promovira evropske priložnosti za prostovoljstvo mladih in obvešča o njih, tudi za osebe z manj priložnostmi, prek evropskega mladinskega portala, ki vsebuje orodje za registracijo za solidarnostne aktivnosti v okviru Evropske solidarnostne enote. V sodelovanju z državami članicami na evropski mladinski portal vključi povezave do ustreznih nacionalnih spletišč
                  48
               ;  
            
            
               5.olajša transnacionalno prostovoljstvo mladih z manj priložnostmi, tako da do konca leta 2023 predlaga evropsko kartico ugodnosti za invalide, ki bi bila priznana v vseh državah članicah EU. Predlog naj temelji na izkušnjah s pilotnim projektom evropske kartice ugodnosti za invalide, ki se trenutno izvaja v osmih državah članicah
                  49
               , in na evropski parkirni kartici za invalide;
            
            
               6.nadalje razvija, spodbuja in zagotavlja podporo za uporabo obstoječih orodij EU, ki podpirajo potrjevanje izidov neformalnega in priložnostnega učenja, zlasti platform Youthpass in Europass, vključno z evropskimi digitalnimi potrdili za učenje; 
            
         
         
            
               7.podpira raziskovanje in zbiranje podatkov o dolgoročnem vplivu prostovoljskih in solidarnostnih aktivnosti za posameznike in organizacije ter družbo, vključno z izkušnjami in uvidi, pridobljenimi med pandemijo COVID-19, v zvezi s sektorjem prostovoljstva in njegovo pripravljenostjo na podobne krize, in sicer s študijami, anketami, statističnimi podatki, raziskavami in analizo podatkov;
            
            
               8.uporabi planerje prihodnjih nacionalnih dejavnosti (FNAP) za zbiranje informacij o napredku držav članic pri izvajanju tega priporočila;
            
            
               9.poroča o uporabi tega priporočila Sveta v okviru prizadevanj za izvajanje strategije EU za mlade in strateškega okvira za evropsko sodelovanje v izobraževanju in usposabljanju pri uresničevanju evropskega izobraževalnega prostora in širše.
            
            
               To priporočilo nadomešča Priporočilo Sveta z dne 20. novembra 2008 o mobilnosti mladih prostovoljcev v Evropski uniji.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        
                  
                     Uredba (EU) 2021/888 Evropskega parlamenta in Sveta z dne 20. maja 2021 o vzpostavitvi programa Evropska solidarnostna enota ter razveljavitvi uredb (EU) 2018/1475 in (EU) št. 375/2014 (europa.eu)
                  
                  .
               
               
                  
                     (2)
                  
                        UL C 319, 13.12.2008, str. 8.
               
               
                  
                     (3)
                  
                        UL C 456, 18.12.2018, str. 1.
               
               
                  
                     (4)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o uresničitvi evropskega izobraževalnega prostora do leta 2025, COM(2020) 625 final, na voljo na 
                  EUR-Lex – 52020DC0625 – SL – EUR-Lex (europa.eu)
                  .
               
               
                  
                     (5)
                  
                        Resolucija Sveta o strateškem okviru za evropsko sodelovanje v izobraževanju in usposabljanju pri uresničevanju evropskega izobraževalnega prostora in širše (2021–2030) (UL C 66, 26.2.2021), na voljo na 
                  https://eur-lex.europa.eu/legal-content/SL/ALL/?uri=CELEX%3A32021G0226%2801%29
                  .
               
               
                  
                     (6)
                  
                        
                  https://eur-lex.europa.eu/legal-content/SL/TXT/PDF/?uri=CELEX:52021DC0636&from=EN
               
               
                  
                     (7)
                  
                        Digitalno prostovoljstvo, imenovano tudi virtualno ali spletno prostovoljstvo, pomeni prostovoljske aktivnosti, opravljene z internetno tehnologijo in orodji, načeloma brez fizične mobilnosti.
               
               
                  
                     (8)
                  
                        Praksa združevanja prostovoljstva in počitnic, pri kateri ljudje sodelujejo pri solidarnostnih aktivnostih, ki so sestavni del počitniške izkušnje, za katero plačajo (v študijah/medijih imenovana tudi „volunturizem“).
               
               
                  
                     (9)
                  
                        Opomniti je treba, da Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti zagotavlja koordinacijo pravic socialne varnosti, vključno z dajatvami za bolezen, v čezmejnih primerih in se uporablja za prostovoljce, ki se gibljejo med državami članicami.
               
               
                  
                     (10)
                  
                        Med letoma 2018 in 2020 je Evropska solidarnostna enota temeljila na Uredbi (EU) 2018/1475 Evropskega parlamenta in Sveta z dne 2. oktobra 2018 o določitvi pravnega okvira evropske solidarnostne enote ter o spremembi Uredbe (EU) št. 1288/2013, Uredbe (EU) št. 1293/2013 in Sklepa št. 1313/2013/EU (UL L 250, 4.10.2018, str. 1). V obdobju 2021–2027 pa temelji na Uredbi (EU) 2021/888 Evropskega parlamenta in Sveta z dne 20. maja 2021 o vzpostavitvi programa Evropska solidarnostna enota ter razveljavitvi uredb (EU) 2018/1475 in (EU) št. 375/2014 (UL L 202, 8.6.2021, str. 32).
               
               
                  
                     (11)
                  
                        
                  
                     Izvedbeni sklep Komisije o okviru ukrepov za vključevanje programov Erasmus+ in Evropska solidarnostna enota za obdobje 2021–2027 |
                  
                  
                      Erasmus+ (europa.eu)
                  
                  , sprejet 22. oktobra 2021.
               
               
                  
                     (12)
                  
                        
                  Youthpass
               
               
                  
                     (13)
                  
                        
                  
                     Register dokumentov Komisije – COM(2021) 634 (europa.eu)
                  
               
               
                  
                     (14)
                  
                        COM(2020) 565 final z dne 18. septembra 2020, COM(2020) 620 final z dne 9. oktobra 2020, COM(2020) 698 final z dne 12. novembra 2020, COM(2021) 101 final z dne 3. marca 2021.
               
               
                  
                     (15)
                  
                        
                  
                     Ocena strategije EU za mlade in priporočila Sveta o mobilnosti mladih prostovoljcev (europa.eu)
                  
                  , SWD(2017) 281.
               
               
                  
                     (16)
                  
                        
                  
                     Prostovoljstvo mladih – delo na projektih v drugih državah EU (posodobitev) (europa.eu)
                  
               
               
                  
                     (17)
                  
                        Study on removing obstacles to cross-border solidarity activities (Študija o odpravi ovir za čezmejne solidarnostne aktivnosti), skupina PPMI v sodelovanju z EPRD, 2020, https://op.europa.eu/sl/publication-detail/-/publication/1a7042cb-e678-11ea-ad25-01aa75ed71a1.
               
               
                  
                     (18)
                  
                        
                  https://ec.europa.eu/info/law/better-regulation/have-your-say/initiatives/12774-Youth-volunteering-working-on-projects-in-other-EU-countries-update-/public-consultation_sl
               
               
                  
                     (19)
                  
                        Glej opombo 18.
               
               
                  
                     (20)
                  
                        Dokument z naslovom „Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers“ (Spodbujanje mobilnosti mladih prostovoljcev in čezmejne solidarnosti, praktična zbirka orodij za akterje in deležnike na področju mladine in priporočila za oblikovalce politike), ki ga je pripravila strokovna skupina, ki jo je vzpostavila Evropska komisija v podporo postopku pregleda priporočila Sveta iz leta 2008 o mobilnosti mladih prostovoljcev, 2021 (delo je potekalo med septembrom 2019 in septembrom 2020).
               
               
                  
                     (21)
                  
                        Strokovna skupina za mobilnost mladih prostovoljcev in čezmejno solidarnost, informativni dokument v podporo Komisiji pri pregledu priporočila Sveta iz leta 2008 o mobilnosti mladih prostovoljcev, Ecorys, februar 2020.
               
               
                  
                     (22)
                  
                        Listina EU o temeljnih pravicah (UL C 326, 26.10.2012, str. 391).
               
               
                  
                     (23)
                  
                        
                  https://ec.europa.eu/info/sites/default/files/soteu_2021_address_sl_0.pdf
               
               
                  
                     (24)
                  
                        
                  Sprejeta besedila – Vpliv COVID-19 na mlade in šport – sreda, 10. februar 2021 (europa.eu)
                  .
               
               
                  
                     (25)
                  
                        UL C 456, 18.12.2018, str. 1.
               
               
                  
                     (26)
                  
                        
                  https://eur-lex.europa.eu/legal-content/SL/TXT/PDF/?uri=CELEX:52021DC0636&from=EN
               
               
                  
                     (27)
                  
                        https://eur-lex.europa.eu/legal-content/SL/TXT/PDF/?uri=CELEX:42018Y1218(01)&qid=1578414694481&from=EN
               
               
                  
                     (28)
                  
                        Ocena strategije EU za mlade in priporočila Sveta o mobilnosti mladih prostovoljcev, 2017.
               
               
                  
                     (29)
                  
                        Dokument z naslovom „Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers“ (Spodbujanje mobilnosti mladih prostovoljcev in čezmejne solidarnosti, praktična zbirka orodij za akterje in deležnike na področju mladine in priporočila za oblikovalce politike), ki ga je pripravila strokovna skupina, ki jo je vzpostavila Evropska komisija v podporo postopku pregleda priporočila Sveta iz leta 2008 o mobilnosti mladih prostovoljcev, 2021 (delo je potekalo med septembrom 2019 in septembrom 2020).
               
               
                  
                     (30)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o uresničitvi evropskega izobraževalnega prostora do leta 2025, COM(2020) 625 final, na voljo na 
                  EUR-Lex – 52020DC0625 – SL – EUR-Lex (europa.eu)
                  .
               
               
                  
                     (31)
                  
                        Opomniti je treba, da Uredba (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti zagotavlja koordinacijo pravic socialne varnosti, vključno z dajatvami za bolezen, v čezmejnih primerih in se uporablja za prostovoljce, ki se gibljejo med državami članicami.
               
               
                  
                     (32)
                  
                        UL L 295, 21.11.2018, str. 32, Priloga I, oddelek E. Izvedeno prek portala „Tvoja Evropa“: 
                  Your Europe (europa.eu)
                  .
               
               
                  
                     (33)
                  
                        COM(2020) 758 final.
               
               
                  
                     (34)
                  
                        Youthpass je glavni instrument za priznavanje in potrjevanje, ki je na voljo za vse udeležence programov Erasmus+ in Evropska solidarnostna enota ter izkazuje učni proces in evidentira njihove učne izide v potrdilu Youthpass.
               
               
                  
                     (35)
                  
                        Sklep (EU) 2018/646 Evropskega parlamenta in Sveta z dne 18. aprila 2018 o skupnem okviru za zagotavljanje boljših storitev za znanja in spretnosti ter kvalifikacije (Europass) in razveljavitvi Odločbe št. 2241/2004/ES (UL L 112, 2.5.2018, str. 42) vzpostavlja evropski okvir, ki podpira preglednost in razumevanje znanj in spretnosti ter kvalifikacij, pridobljenih v formalnih, neformalnih in priložnostnih okoljih, tudi s praktičnimi izkušnjami, mobilnostjo in prostovoljstvom.
               
               
                  
                     (36)
                  
                        UL C 398, 22.12.2012, str. 1.
               
               
                  
                     (37)
                  
                        
                  
                     Ocena strategije EU za mlade in priporočila Sveta o mobilnosti mladih prostovoljcev (europa.eu)
                  
                   iz marca 2016.
               
               
                  
                     (38)
                  
                        Prostovoljci niso plačani za svoj čas, vendar se lahko krijejo stroški, ki so običajno omejeni na potne stroške, prehrano ali nastanitev, in/ali drugi nižji osebni stroški.
               
               
                  
                     (39)
                  
                        Glej enako opredelitev v Uredbi (EU) 2021/888, člen 2(4).
               
               
                  
                     (40)
                  
                        Vključno z informacijami o postopkih za pridobitev evropske kartice zdravstvenega zavarovanja (EKZZ) ter podrobnimi informacijami o tem, kaj nacionalni sistemi zdravstvenega varstva krijejo in česa ne.
               
               
                  
                     (41)
                  
                        Večjezični portal „Tvoja Evropa“ v skladu z Uredbo (EU) 2018/1724 (UL L 295); razdelek Youth Wiki evropskega mladinskega portala; informacije na portalu Europa, npr. o EKZZ: 
                  Kako do kartice – Zaposlovanje, socialne zadeve in vključevanje – Evropska komisija (europa.eu)
                  .
               
               
                  
                     (42)
                  
                        Praksa združevanja prostovoljstva in počitnic, pri kateri ljudje sodelujejo pri solidarnostnih aktivnostih, ki so sestavni del počitniške izkušnje, za katero plačajo.
               
               
                  
                     (43)
                  
                        Resolucija Sveta in predstavnikov vlad držav članic, ki so se sestali v okviru Sveta, o okviru za vzpostavitev evropske agende za mladinsko delo (2020/C 415/01).
               
               
                  
                     (44)
                  
                        Uredba (EU) 2021/888 Evropskega parlamenta in Sveta z dne 20. maja 2021 o vzpostavitvi programa Evropska solidarnostna enota ter razveljavitvi uredb (EU) 2018/1475 in (EU) št. 375/2014 (UL L 202, 8.6.2021, str. 32). 
               
               
                  
                     (45)
                  
                        V zvezi s smernicami, kako to doseči, glej Strategijo programov Erasmus+ in Evropska solidarnostna enota za vključevanje in raznolikost: 
                  https://ec.europa.eu/programmes/erasmus-plus/resources/implementation-guidelines-erasmus-and-european-solidarity-corps-inclusion-and-diversity_en
                  .
               
               
                  
                     (46)
                  
                        
                  Skladno s strategijami EU za enakost in političnimi okviri za vključevanje, namenjenimi posebnim diskriminiranim in prikrajšanim skupinam, ki so bili sprejeti v letih 2020 in 2021: akcijski načrt EU za boj proti rasizmu za obdobje 2020–2025 (COM(2020) 565 final z dne 18. septembra 2020), strateški okvir EU za enakost, vključevanje in udeležbo Romov (COM(2020) 620 final z dne 9. oktobra 2020), strategija za enakost LGBTIQ oseb (COM(2020) 698 final z dne 12. novembra 2020), akcijski načrt za integracijo in vključevanje (COM(2020) 758 final z dne 24. novembra 2020), strategija o pravicah invalidov (COM(2021) 101 final z dne 3. marca 2021).
               
               
                  
                     (47)
                  
                        To je že dobra praksa nekdanje evropske prostovoljske službe in zdajšnje Evropske solidarnostne enote, ki vsakemu prostovoljcu brezplačno zagotavlja evropsko mladinsko kartico.
               
               
                  
                     (48)
                  
                        Z informacijami, ki jih predvideva točka 2(a) tega priporočila, in informacijami o nacionalnih programih prostovoljstva.
               
               
                  
                     (49)
                  
                        
                  Evropska parkirna kartica za invalide – Zaposlovanje, socialne zadeve in vključevanje – Evropska komisija (europa.eu)
                  .